Mae Big Learning Company - cwmni o Gaerdydd sy'n arbenigo mewn Addysg; Technoleg Gwybodaeth a Chyfathrebu (TGCh); a'r sectorau digidol a chreadigol - yn agor swyddfa ar gampws Prifysgol Cymru Y Drindod Dewi Sant yng Nghaerfyrddin.
Mae'r cwmni rhyngwladol hwn eisoes wedi ymrwymo i fod yn rhan o Ganolfan S4C Yr Egin ond gan na fydd y Ganolfan yn agor ei drysau tan yn gynnar yn 2018, mae Big Learning Company (BLC) yn awyddus i sefydlu canolfan yng Ngorllewin Cymru cyn gynted â bod modd.
Dywed Louise Harris, Prif Swyddog Gweithredol y cwmni: "Mae Big Learning Company yn falch iawn o fod yn gysylltiedig â Chanolfan S4C Yr Egin a Phrifysgol Cymru Y Drindod Dewi Sant - ac yn teimlo'n gyffrous iawn i fod yn rhan o'r prosiect arloesol hwn o'r cychwyn cyntaf gan weithio ochr yn ochr â'r goreuon o'r byd addysg yng Nghymru, y Diwydiannau Creadigol a'r sectorau digidol sydd hefyd yn rhan amlwg o'r fenter.
"Rydym yn gyffrous iawn i fod yn sefydlu swyddfa ar gampws y Brifysgol ac yn blês i fod yn datblygu'n presenoldeb yng Nghaerfyrddin i fod yn un o ganolfannau allweddol y cwmni ar gyfer cynhyrchu a gwasanaethu," ychwanega Louise.
"Rydym yn ymfalchïo yn impact ein gwaith a'n prosiectau wrth wneud dysgu yn gyffrous a phleserus; drwy roi sgiliau trosglwyddadwy gwerthfawr i bobl ifanc a gweithwyr proffesiynol a thrwy datblygu llwybrau dilyniant i addysg a'r gweithle; gyda thechnoleg ddigidol, ymgysylltiad â'r sector greadigol a dyfeisgarwch wrth galon yr hyn rydym yn ei wneud.
"Mae cynnig cyfleoedd dysgu hyblyg a llwybrau cynaliadwy i addysg a'r byd gwaith yn rhan o genhadaeth BLC. Rydym hefyd wedi datblygu offer gwerthuso digidol arloesol, i ganiatáu i ni fesur yn gywir impact ac effaith ein rhaglenni a'n cynnyrch," parha Louise Harris.
Mae dwyieithrwydd hefyd yn ganolog i waith BLC, gyda'r cwmni eisoes yn darparu nifer o brosiectau cyfrwng Cymraeg amrywiol a chyffrous gyda sefydliadau cenedlaethol gan gynnwys S4C a'r Urdd, gyda'r cwmni yn cynnig gweithdai hyfforddiant codio a digidol ar gyfer pobl ifanc. Yn ddiweddar, fe weithiodd BLC gyda'r Brifysgol, S4C a Chyngor Sir Gâr ar ddigwyddiad 'Diwrnod Byd Gwaith' - digwyddiad cyfrwng Cymraeg wnaeth gyflwyno myfyrwyr Blwyddyn 12 o rai o ysgolion uwchradd y sir i'r mathau o swyddi neu ddisgyblaethau sy'n debygol o gael eu cynrychioli o fewn Canolfan S4C Yr Egin.
Mae'r cwmni hefyd yn sicr yn cydnabod pwysigrwydd partneriaethau, gan gyd-weithio'n agos gydag amrywiaeth o addysgwyr, awdurdodau lleol, a chonsortia addysg a diwydiant i weithio'n llwyddiannus gyda dysgwyr o bob oed, i godi dyheadau ac i yrru arloesedd.
"Rydym yn hynod o falch i gael cwmni mor ddeinamig a llwyddiannus â Big Learning Company i ymrwymo i fod yn rhan o Ganolfan S4C Yr Egin. Yn wir, cymaint yw ymrwymiad y cwmni i'r datblygiad - ac i Gaerfyrddin - mae BLC eisoes wedi sefydlu swyddfa ar gampws y Brifysgol," meddai Gwilym Dyfri Jones, Pro Is-Ganghellor Cysylltiol Prifysgol Cymru Y Drindod Dewi Sant.
"Dyma newyddion gwych i'r Brifysgol ac i economi'r dref. Mae'r ffaith bod cwmni fel Big Learning Company yn dymuno symud i Gaerfyrddin, hyd yn oed cyn i Ganolfan S4C Yr Egin agor ei drysau, yn tystio ei ymrwymiad i'n gweledigaeth ar gyfer y datblygiad. Rydym yn edrych ymlaen at gyd-weithio gyda Big Learning Company ac yn estyn croeso cynnes i'r tîm i Gaerfyrddin," ychwanega Gwilym Dyfri Jones.
Mae Canolfan S4C Yr Egin yn ddatblygiad a fydd yn gartref i gymuned ddiwylliannol, fyrlymus - cyfnewidfa amlddisgyblaethol, entrepreneuraidd a chreadigol a fydd wedi'i lleoli yng Nghaerfyrddin. Bydd yn gartref i oddeutu 25 o gwmnïau a sefydliadau cysylltiedig, ac yn ganolfan lle gall pobl, cysylltiadau, syniadau a doniau sbarduno'i gilydd. Y bwriad yw y bydd y Ganolfan yn agor yn gynnar yn 2018.